CELEX: 
Language: ro
Date: 2022-04-25 00:00:00
Title: REGULAMENTUL DELEGAT (UE) / AL COMISIEI de modificare a Regulamentului (UE) 2019/787 al Parlamentului European și al Consiliului în ceea ce privește definiția și cerințele pentru alcoolul etilic de origine agricolă

EXPUNERE DE MOTIVE
            
            
               1.CONTEXTUL ACTULUI DELEGAT
            
            
               Definiția și cerințele pentru alcoolul etilic de origine agricolă nu au fost modificate substanțial cu ocazia revizuirii Regulamentului (CE) nr. 110/2008, iar definiția și cerințele stabilite în actualul Regulament privind băuturile spirtoase [Regulamentul (UE) 2019/787] sunt depășite din punct de vedere tehnico-științific și nu mai corespund parametrilor tehnici aplicați în prezent de producătorii din Uniune și de majoritatea laboratoarelor de analiză.
            
            
               Prin urmare, articolul 5 din Regulamentul (UE) 2019/787, care prevede definiția și cerințele pentru alcoolului etilic de origine agricolă, trebuie să fie modificat, în scopul alinierii respectivilor parametri tehnici la cei utilizați în prezent de industrie.
            
            
               2.CONSULTĂRI ÎNAINTEA ADOPTĂRII ACTULUI
            
            
               Reprezentanți ai industriei au atras atenția Comisiei asupra faptului că definiția și cerințele existente pentru alcoolul etilic de origine agricolă nu mai corespund parametrilor tehnici utilizați în prezent în producție.
            
            
               S-au desfășurat consultări la care au participat experți din toate cele 27 de state membre, în vederea pregătirii și în timpul reuniunilor Grupului de experți pentru organizarea comună a piețelor agricole — băuturi spirtoase, care au avut loc (virtual) la 28 aprilie, 29 iunie, 12 octombrie și 30 noiembrie 2021. În urma acestui proces de consultare s-a obținut un amplu consens asupra proiectului de regulament delegat.
            
            
               De asemenea, a fost înregistrat un consens în timpul consultării publice generale, desfășurate în perioada 21 februarie-21 martie 2022 prin publicarea proiectului de regulament delegat pe Portalul pentru o mai bună legiferare, în perioada respectivă fiind primite două observații. Respectivele observații exprimau mai ales îngrijorări privind pragul propus pentru furfural și sugerau menținerea altor parametri aflați în vigoare în prezent. Observațiile respective nu au dus însă la o modificare a pragurilor propuse, deoarece pragurile respective sunt bazate pe un aviz științific al EFSA și sunt confirmate de cunoștințele și experiența din industrie. 
            
            
               Partenerii OMC au fost informați.
            
            
               3.ELEMENTELE JURIDICE ALE ACTULUI DELEGAT
            
            
               Actul delegat se bazează pe articolul 8 alineatul (1) din Regulamentul (UE) 2019/787 și se referă numai la o singură dispoziție pe care Comisia a primit competența de a o modifica în temeiul respectivului alineat. Actul delegat trebuie să fie adoptat prin procedura prevăzută la articolul 46 alineatul (8) din Regulamentul (UE) 2019/787.
            
            
               Actul delegat este limitat strict la a răspunde necesităților demonstrate care rezultă din progresele tehnologice, în conformitate cu articolul 8 alineatul (1) al doilea paragraf din Regulamentul (UE) 2019/787.
            
            
               Articolul 1: Acest articol prevede modificarea articolului 5 din Regulamentul (UE) 2019/787, care prevede definiția și cerințele pentru alcoolul etilic de origine agricolă.
            
            
               Articolul 2: Acest articol prevede intrarea în vigoare a modificării prevăzute la articolul 1.
            
            
               REGULAMENTUL DELEGAT (UE) …/… AL COMISIEI
            
            
               din 25.4.2022
            
            
               de modificare a Regulamentului (UE) 2019/787 al Parlamentului European și al Consiliului în ceea ce privește definiția și cerințele pentru alcoolul etilic de origine agricolă
            
            
               COMISIA EUROPEANĂ,
            
            
               având în vedere Tratatul privind funcționarea Uniunii Europene,
            
         
         
            
               având în vedere Regulamentul (UE) 2019/787 al Parlamentului European și al Consiliului din 17 aprilie 2019 privind definirea, descrierea, prezentarea și etichetarea băuturilor spirtoase, utilizarea denumirilor băuturilor spirtoase în prezentarea și etichetarea altor produse alimentare, protecția indicațiilor geografice ale băuturilor spirtoase, utilizarea alcoolului etilic și a distilatelor de origine agricolă în băuturile alcoolice, și de abrogare a Regulamentului (CE) nr. 110/2008
                  1
               , în special articolul 8 alineatul (1),
            
            
               întrucât:
            
            
               (1)Articolul 5 din Regulamentul (UE) 2019/787 prevede definiția și cerințele pentru alcoolului etilic de origine agricolă, denumit, de asemenea, de către industrie, alcool agricol, alcool neutru sau alcool rectificat. Respectiva definiție tehnică și respectivele cerințe au fost preluate fără modificări substanțiale din cele prevăzute la punctul 1 din anexa I la Regulamentul (CE) nr. 110/2008 al Parlamentului European și al Consiliului 
                  2
               .
            
            
               (2)Definiția și cerințele pentru alcoolul etilic de origine agricolă prevăzute la articolul 5 din Regulamentul (UE) 2019/787 rezultă însă ca fiind parțial depășite din punct de vedere tehnic și științific. Mai exact, limitele maxime de anumite reziduuri trebuie să fie aliniate la parametrii tehnici utilizați în prezent de industrie și de majoritatea laboratoarelor de analiză. Astfel, progresele tehnologice în acest domeniu justifică nevoia unei modificări a respectivei definiții și a respectivelor cerințe.
            
            
               (3)Referirile la „aciditatea totală”, „baze azotate volatile” și „extract sec” de la articolul 5 litera (d) punctele (i), (vi) și (vii) din Regulamentul (UE) 2019/787 nu mai sunt relevante, deoarece nu sunt utilizate în mod normal ca parametri ai procesului tehnic, deoarece prezența unor astfel de reziduuri într-un alcool cu o tărie în volume de 96 % este neglijabilă, iar prezența unor astfel de reziduuri într-un alcool etilic de origine agricolă este improbabilă.
            
            
               (4)În ceea ce privește „esterii”, „aldehidele” și „alcoolii superiori”, limitele maxime prevăzute la articolul 5 litera (d) punctele (ii), (iii) și (iv) din Regulamentul (UE) 2019/787 nu sunt suficient de specifice și necesită, în prezent, aplicarea metodelor chimiei umede, care nu sunt definite în dreptul Uniunii. O definire mai precisă a substanțelor cărora li se aplică limitele de reziduuri ar îmbunătăți rezultatele analizelor care trebuie efectuate asupra alcoolului etilic de origine agricolă prin metode precum cromatografia în fază gazoasă și ar fi benefică pentru cei care efectuează analizele, deoarece multe dintre metodele de analiză mai vechi necesită utilizarea unor substanțe chimice periculoase.
            
            
               (5)În special, este adecvată limitarea esterilor doar la acetatul de etil. Deși în procesul de fermentare se pot forma mulți esteri, cel care există în cea mai mare concentrație este acetatul de etil, fiind improbabilă detectarea prin tehnici de analiză standard a oricăror alți esteri care ar putea fi prezenți în alcoolul etilic de origine agricolă, iar contribuția acestora la cantitatea totală de esteri este neglijabilă. Măsurarea acetatului de etil ar trebui să fie bazată pe metoda de referință prevăzută în Regulamentul (CE) nr. 2870/2000 al Comisiei
                  3
               , deoarece aceasta este o metodă consacrată utilizată în prezent pentru analizarea mai multor băuturi spirtoase.
            
            
               (6)La fel, principala aldehidă care contribuie la totalul aldehidelor este „acetaldehida”. Așadar, este adecvat să se utilizeze doar acetaldehida ca parametru pentru această determinare. Deoarece acetaldehida este în echilibru cu 1,1-dietoxietanul, adică cele două molecule sunt prezente și se convertesc una în cealaltă datorită condițiilor fizico-chimice, este necesar, de asemenea, să fie numărată fracția de acetaldehidă conținută în acetal. Măsurarea acetaldehidei ar trebui să fie bazată pe metoda de referință prevăzută în Regulamentul (CE) nr. 2870/2000, deoarece aceasta este o metodă consacrată utilizată în prezent pentru analizarea mai multor băuturi spirtoase.
            
            
               (7)Alcoolii superiori sunt prezenți în cantități semnificative după fermentare. Totuși, în alcoolul etilic de origine agricolă este prezentă doar o cantitate mică de alcooli superiori, deoarece alcoolii superiori se distilează ușor din cauza punctelor de fierbere mai ridicate. Măsurarea alcoolului superior ar trebui să fie bazată pe metoda de referință prevăzută în Regulamentul (CE) nr. 2870/2000, deoarece aceasta este o metodă consacrată utilizată în prezent pentru analizarea mai multor băuturi spirtoase.
            
            
               (8)În ceea ce privește „furfuralul”, cerința actuală ca acesta să fie nedetectabil se referă la o metodă de chimie umedă care nu se mai utilizează în majoritatea statelor membre, ceea ce face imposibilă aplicarea unor metode de analiză și obținerea unor rezultate uniforme și definite. Deoarece în prezent nu există o metodă de referință definită pentru analizarea furfuralului în alcoolul etilic de origine agricolă, este necesar să se definească un prag care poate fi detectat prin diferitele metode utilizate în prezent în majoritatea laboratoarelor din statele membre, metode care au devenit mai precise ulterior includerii inițiale a cerinței respective. Măsurarea furfuralului ar trebui să se bazeze pe metoda cromatografiei în fază lichidă pentru compușii din lemn prevăzută în Regulamentul (CE) nr. 2870/2000.
            
            
               (9)Mai mult, din motive de exhaustivitate și în conformitate cu definiția distilatului de origine agricolă prevăzută la articolul 4 alineatul (7) din Regulamentul (UE) 2019/787, este necesar să se prevadă că alcoolul etilic de origine agricolă este rezultatul distilării, după fermentarea alcoolică, a produselor agricole.
            
            
               (10)Prin urmare, Regulamentul (UE) 2019/787 trebuie modificat în consecință,
            
            
               ADOPTĂ PREZENTUL REGULAMENT:
            
            
               Articolul 1
            
            
               Articolul 5 din Regulamentul (UE) 2019/787 se înlocuiește cu următorul text:
            
            
               „Articolul 5
            
            
               Definiție și cerințe pentru alcoolul etilic de origine agricolă
            
            
               În sensul prezentului regulament, alcool etilic de origine agricolă înseamnă un lichid ce respectă următoarele cerințe:
            
            
               (a)a fost obținut prin fermentarea alcoolică, urmată de distilare, doar a produselor agricole enumerate în anexa I la tratat;
            
            
               (b)nu are niciun alt gust detectabil decât cel al materiilor prime utilizate pentru producerea sa;
            
         
         
            
               (c)concentrația sa alcoolică minimă în volume este de 96,0 %;
            
            
               (d)limita sa maximă de reziduuri nu depășește următoarele niveluri:
            
            
               (i)
                     acetat de etil: 1,3 grame per hectolitru de alcool 100 % vol.;
            
            
               (ii)
                     acetaldehidă (suma etanalului și a 1,1-dietoxietanului): 0,5 grame per hectolitru de alcool 100 % vol.;
            
            
               (iii)
                     alcooli superiori (suma următoarelor: propan-1-ol, butan-1-ol, butan-2-ol, 2- metilpropan-1-ol, 2-metilbutan-1-ol și 3-metilbutan-1-ol): 0,5 grame per hectolitru de alcool 100 % vol.;
            
            
               (iv)
                     metanol: 30 de grame per hectolitru de alcool 100 % vol.;
            
            
               (v)
                     furfural: 0,5 grame per hectolitru de alcool 100 % vol.”.
            
            
               Articolul 2
            
            
               Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            
            
               Prezentul regulament este obligatoriu în toate elementele sale și se aplică direct în toate statele membre.
            
            
               Adoptat la Bruxelles, 25.4.2022
            
            
               
                     Pentru Comisie,
               
               
                     Președinta
                     Ursula VON DER LEYEN
               
            
         
         
            
                  
                     (1)
                  
                        JO L 130, 17.5.2019, p. 1.
               
               
                  
                     (2)
                  
                        Regulamentul (CE) nr. 110/2008 al Parlamentului European și al Consiliului din 15 ianuarie 2008 privind definirea, desemnarea, prezentarea, etichetarea și protecția indicațiilor geografice ale băuturilor spirtoase și de abrogare a Regulamentului (CEE) nr. 1576/89 al Consiliului (JO L 39, 13.2.2008, p. 16).
               
               
                  
                     (3)
                  
                        Regulamentul (CE) nr. 2870/2000 al Comisiei din 19 decembrie 2000 de stabilire a metodelor comunitare de referință pentru analiza băuturilor spirtoase (JO L 333, 29.12.2000, p. 20).